E. Bauer, poslankyňa: (2003-10-30):
Chcem vás požiadať, aby na rozdiel od rozhodnutia predsedu Národnej rady, aby sme predlžili lehotu na druhé čítanie tohto zákona, a to do 15. januára pre výbory a pre garančný výbor do 16. januára. Je na odôvodnenie tohto návrhu celý rad dôvodov. Chcela by som uviesť iba tri najzávažnejšie. Po prvé, som presvedčená, že novelizovať by sa nemal zákon, ktorý ešte nie je účinný. Keď o tomto zákone budeme rokovať v decembri, ešte zákon, ktorý novelizujeme, teda prvom pilieri, o sociálnom poistení ešte nebude účinný. Ja si myslím, že by sme nemali ako pravidlo prijať takú prax, že novelizujeme ešte neúčinné zákony. Po druhé, myslím si, že netreba nikoho presvedčovať z vás, že ide o mimoriadne závažný zákon s mimoriadne dlhodobými dôsledkami. To nie je zákon, ktorý je možné meniť každé volebné obdobie. To nie je zákon, ktorý je na jeden rok alebo dva roky. Je to zákon, ktorý musí platiť aspoň najmenej dvadsaťpäť rokov. (Potlesk.) Však prvé výsledky tohto zákona budú až po sedemnástich rokoch, teda od dneska po osemnástich rokoch. Tento zákon je veľmi zložitý. Som presvedčená, že je potrebné vytvoriť dostatok priestoru, aby sa vypočuli všetky zainteresované strany. Poisťovne, ktoré sa chystajú založiť správcovské spoločnosti, ktoré sa sťažujú, že pre nich ziskové budú správcovské spoločnosti až po dvanástich rokoch. Treba vypočuť reprezentantov poistencov, ktorí hovoria, že tento systém v dôsledku toho, že je tam príliš veľa aktérov, bude pre nich veľmi drahý. A to je iba jeden rozmer tohto zákona. (Potlesk.) Vzniká celý rad problémov. Ako sa stanú verejnými financiami prostriedky vložené do druhého piliera tohto zákona? Ako sa bude narábať, aké garancie budú mať správcovské spoločnosti, že narábajú s verejnými prostriedkami? Možnože odpoveď je veľmi jednoduchá, ale som presvedčená, že kým prídeme k tomu, aby výbor, resp. Národná rada hlasovala o týchto veľmi závažných záležitostiach, ktoré môžu mať veľmi závažné dôsledky, musíme mať všetci absolútne jasné a mali sme mať tieto záležitosti vyrokované. Takýchto parciálnych problémov by bolo možné menovať celý rad. Nechcem ich menovať. Chcem vás iba požiadať, aby ste súhlasili s predĺžením termínu na druhé čítanie. Pán minister okamžite môže, samozrejme, namietať, že niektoré body tohto zákona majú vstúpiť do účinnosti 1. januára. Chcem povedať veľmi zodpovedne, preštudovala som veľmi dôkladne, čo sa plánuje so skoršou účinnosťou z tohto zákona. Sú to body, ktoré sa vzťahujú na založenie správcovských spoločností. Som presvedčená, že ak tieto budú účinné od 1. marca, alebo od 1. apríla, alebo od 1. mája, ešte stále je dostatok času, aby do 1. 1. 2005 mohli byť podľa zákona založené. Netýka sa to jediného bodu. A to je bod, ktorý sa do zákona o sociálnom poistení dostal na návrh poslanca Brocku a ďalších kolegov. Ide o zníženie poistného o pol percenta na nezaopatrené deti. V tejto súvislosti jeden jediný novelizačný bod upravuje vymeriavací základ a upresňuje, že toto zníženie sa bude týkať jediného rodiča, teda nie obidvoch, ale jedného rodiča. Vzhľadom na to, že tento bod nadväzuje na štátny rozpočet, som presvedčená – a myslím si, že budete so mnou súhlasiť –, že je dostatok priestoru, aby sme tento novelizačný bod spolu prerokovali ako súčasť, ako pozmeňujúci návrh zákona o prídavku na dieťa, ktorý príde zrejme na rad budúci týždeň. Ako posledný bod, ktorý sa týka v zásade iba nášho výboru, ale ozrejmí zrejme aj pre vás, pre ostatných poslancov potrebu predĺženia toho času, je ten, že výbor by sa mal zaoberať podľa kalendára zasadnutia výborov a Národnej rady najneskôr do 21. novembra, to znamená, že vytvára sa iba desaťdňový priestor na prerokovanie tohto zákona, čo si myslím, že je absolútne nedostatočné. Teda 21. má výbor termín podľa návrhu predsedu alebo podľa rozhodnutia predsedu, pričom 22. by mal výbor vycestovať na študijnú cestu v súvislosti so založením druhého piliera. V zásade skúsenosti, ktoré bude výbor mať z tejto študijnej cesty, budú v zásade už nepoužiteľné, čo si myslím, že je hazard nepoužiť možné skúsenosti pri takom dôležitom zákone. Ešte raz zdôrazňujem, že jediný bod, ktorý má byť účinný a musí byť účinný od 1. januára v súvislosti so schválením rozpočtu, je možné riešiť. A ja sa zaväzujem, že ten pozmeňujúci návrh pripravím pri prerokovaní zákona o prídavku na dieťa. Prosím vážených poslancov a vážené poslankyne, aby tento môj návrh podporili. Ďakujem. (Potlesk.) Z. Martináková, podpredsedníčka NR SR: Ďakujem, pani spravodajkyňa. Faktické poznámky – pán poslanec Maxon. Uzatváram možnosť hlásiť sa s faktickými poznámkami. M. Maxon, poslanec: Ďakujem pekne. Vážené panie poslankyne, vážení páni poslanci, chcem sa dotknúť predovšetkým toho prvého dôvodu, ktorý konštatovala pani spravodajkyňa a pani poslankyňa, a to je ten dôvod, že budeme novelizovať zákon, ktorý ešte nie je účinný, a obracia sa na snemovňu, aby sme odložili termín rokovania o tomto zákone. Môj názor je ten, že ak sa má novelizovať zákon, ktorý ešte nie je účinný, tak sme túto predlohu na stôl ani nemali dostať. Takže ja sa plne prihováram k tej požiadavke, aby sa predĺžila lehota na prerokovanie a rokovali sme o tomto zákone, až keď nadobudne účinnosť zákon, ktorý sme schválili. Z. Martináková, podpredsedníčka NR SR: Nech sa páči, pani poslankyňa Angyalová. Pani poslankyňa Angyalová sa prihlásila písomne do rozpravy. Potom po jej vystúpení otvorím možnosť hlásiť sa ústne.